李梦阳
冬日灵济宫（十六韵）
贝阙昆仑外，浮生此路疑。
蓬莱移旧国，尘世出瑶池。
蕞尔双仙迹，飞腾后晋时。
论功竟恍惚，谶兆且逶迤。
怂恿精灵托，呼嘘霹雳随。
先皇亲议号，继圣必修辞。
爵陟王侯上，尊同帝者师。
龙襦分内锦，宫女准昭仪。
雨露宫城切，星辰天仗移。
琳琅摇绣栱，松柏荫丹墀。
瓶内金花踊，龛前紫凤垂。
晴还日月秘，暝则鬼神悲。
玉鼎推龙虎，瑶编述姹儿。
汉惟栾大显，秦竟羡门欺。
五帝非无术，千龄今见谁。
累朝盟誓册，玉柜少人知。